I n f o r m á c i a

o priebehu a výsledkoch procesu privatizácie za obdobie január až august 2002

1.	Ú v o d

Proces transformácie a privatizácie majetku štátu  na Ministerstve pre správu a privatizáciu národného majetku Slovenskej republiky (ďalej len “ministerstvo”) v období január až august 2002  pokračovalo v súlade s úlohami vyplývajúcimi z unesení vlády SR č. 851/2000   a č. 87/2001, ktorými bol schválený harmonogram urýchlenia privatizácie so stanovenými termínmi predkladania na rokovania Porady ekonomických ministrov vlády SR a v súlade so zámermi vlády SR deklarovanými v jej programovom vyhlásení.

Najvýznamnejším procesom v hodnotenom období bolo vydanie rozhodnutí o predaji 49 % majetkovej účasti štátu a FNM SR v spoločnostiach charakteru prirodzených monopolov, t.j. Slovenský plynárensky priemysel, a.s. za kúpnu cenu 2 700 mil. USD, Západoslovenská energetika, a.s., Stredoslovenská energetika, a.s., Východoslovenská energetik, a.s. v celkovej hodnote za 638 mil. EUR a Transpetrol, a.s. Bratislava za kúpnu cenu 74 mil. USD.

Významné výsledky procesu transformácie boli dosiahnuté v sledovanom období aj pri privatizácii štátnych podnikov vodárni a kanalizácií, zdravotných zariadení a predaji 49%-ného podielu akcií  spoločnosti SAD.

Ministerstvo v rámci kompetencie  predložilo podľa § 28 ods. 5 až 8 zákona                   č. 92/1991 Zb. v znení neskorších predpisov na rokovanie vlády SR  18  návrhov na zmenu, resp. zrušenie rozhodnutí o privatizácii podnikov,  ktoré predložil FNM SR z dôvodu, že  rozhodnutia o privatizácii nebolo možné zrealizovať,  alebo FNM SR z dôvodu neplnenia zmluvných podmienok od kúpnych zmlúv odstúpil.

Pri realizácii nakladania s majetkom štátu v súlade s ustanoveniami § 47c zákona           č. 92/1991 Zb. v znení neskorších predpisov, ministerstvo na základe oznámenia územných a regionálnych orgánov štátnej správy, samosprávnych orgánov, súdov a prokuratúr, ako aj právnických a fyzických osôb vydalo 96 osvedčení o správe ministerstva  k majetku štátu. Na základe odporúčaní prijatých Komisiou pre transformáciu majetku v správe ministerstva v hodnotenom období bolo okrem iných úkonov uzatvorených 126 kúpnych zmlúv o prevode majetku, 8 zmlúv o bezodplatnom prevode , dohody o urovnaní a i. Výnosy z prevodu majetku štátu na iné osoby je príjmom osobitného účtu ministerstva, ktorý je vedený v Slovenskej sporiteľni, a.s. K 31. augustu 2002 bol stav finančných prostriedkov 77 142 tis. Sk.

Podrobný prehľad výsledkov procesu transformácie a privatizácie v hodnotenom období je prílohou tohto materiálu.

2. 1. Príprava, priebeh a výsledky privatizácie majetku štátu v jednotlivých rezortoch

Rezort pôdohospodárstva

V rezorte pôdohospodárstva  sa privatizácia v  I. polroku 2002 odvíjala od schválenej aktualizovanej koncepcie transformácie a privatizácie štátnych podnikov vodární a kanalizácií. V sledovanom období boli vydané 3 rozhodnutia o privatizácii štátnych podnikov vodární a kanalizácií, ktorými bolo určené založenie akciových spoločností z majetku podnikov Vodárne a kanalizácie Bratislava, š.p. a časti podniku Západoslovenské vodárne a kanalizácie, š.p., ďalej majetku zostávajúcej časti podniku Západoslovenské vodárne a kanalizácie, š.p. Bratislava a majetku podniku Stredoslovenské vodárne a kanalizácie, š.p. Banská Bystrica. MSPNM SR vydalo aj rozhodnutia o privatizácii zostávajúcich dvoch podnikov vodární a kanalizácií – Východoslovenské vodárne a kanalizácie, š.p. Košice a Severoslovenské vodárne a kanalizácie, š.p. Žilina, a to v septembri 2002. Oneskorenie termínu vydania rozhodnutí o privatizácii predmetných štátnych podnikov bolo spôsobené potrebou doriešenia vzniknutých problémov – u SeVaK, š.p. Žilina doriešením ČOV Ružomberok a u VsVaK, š.p. Košice ujasnením majetku vstupujúceho do privatizácie vo vzťahu k privatizovaným pozemkom v súvislosti s pozemkami nachádzajúcimi sa v ochranných pásmach, ktoré nemôžu byť privatizované zo zákona.
   	
Rezort zdravotníctva 

V tomto rezorte bola prvá etapa privatizácie zdravotníckych zariadení prakticky ukončená v roku 2001, a to zo strany Ministerstva pre správu a privatizáciu národného majetku SR v prípade 150 samostatných obvodných zdravotných stredísk, pričom rozhodnutia 
o privatizácii boli vydané nasledovne: v 97 prípadoch bezodplatným prevodom na obce,
s hodnotou majetku spolu 188 672 tis. Sk a v 53 prípadoch priamym predajom nadobúdateľovi, ktorý bol vybraný vo výberovom konaní, hodnota majetku spolu 109 307 tis. Sk.

Privatizačný proces v rezorte zdravotníctva pokračoval v 1. polroku 2002 druhou etapou privatizácie zdravotníckych zariadení, ktorej postup ako aj zoznam zdravotníckych zariadení zahrnutých do 2. etapy privatizácie a zoznam zdravotníckych zariadení nezahrnutých do privatizácie bol schválený vládou SR viacerými uzneseniami z roku 2001 a 2002. Základné privatizačné projekty zdravotníckych zariadení zaradených do 2. etapy privatizácie boli v rozhodujúcom počte predložené z MZ SR na MSPNM SR práve v 1. polroku 2002. Celkom bolo z  MZ SR predložených na MSPNM SR 94 základných privatizačných projektov z 2. etapy privatizácie v zdravotníctve. V sledovanom období MSPNM SR posudzovalo predložené privatizačné projekty zdravotníckych zariadení a v režime urýchlenia ich privatizácie boli v období do 19.9.2002 dosiahnuté nasledovné výsledky:
V Komisii pre posudzovanie vypracovaných návrhov privatizačných projektov (pracovná komisia MSPNM SR) bolo v tomto období prerokovaných 40 základných privatizačných projektov zdravotníckych zariadení, pričom tieto privatizačné projekty vo väčšine prípadov obsahovali viacej samostatných výstupných privatizovaných jednotiek. (Zostáva ukončiť 54 privatizačných projektov zdravotníckych zariadení, ktoré taktiež vo viacerých prípadoch obsahujú viacej výstupných jednotiek. )
V období 1. polroku 2002 do 20.8.2002 bolo pri schválenom spôsobe privatizácie priamy predaj na základe výberového konania uskutočnených na MSPNM SR 47 výberových konaní pre výber nadobúdateľov samostatných výstupov zdravotníckych zariadení (obvodné zdravotné strediská, lekárne, odborné liečebné ústavy).    

Na základe ukončených výberových konaní bolo v období 1. polroku 2002 do 21.8.2002 (rokovanie vlády SR, na ktorom boli schválené posledné priame predaje) vydaných 35 rozhodnutí vlády SR o privatizácii zdravotníckych zariadení priamym predajom. Ďalej bolo na základe záverov pracovnej komisie MSPNM SR vo vyššie uvedenom období vydaných 11 rozhodnutí MSPNM SR o privatizácii zdravotníckych zariadení bezodplatným prevodom na obce.

Rezort hospodárstva
	
V rezorte hospodárstva v hodnotenom období bolo najvýznamnejším procesom vydanie rozhodnutí o priamom predaji 49%-nej majetkovej účasti Fondu národného majetku SR na podnikaní spoločností, ktoré vznikli na základe rozhodnutí o privatizácii podnikov charakteru prirodzených monopolov, spôsobom privatizácie – založenie akciových spoločností konkrétne:

-	vydanie rozhodnutia o priamom predaji 49%-nej majetkovej účasti FNM SR na podnikaní spoločnosti Slovenský plynárenský priemysel, a.s., čo predstavovalo hodnotu 25 620 786 tis. Sk. Predaj bol zrealizovaný za čiastku 2 700 mil. USD. Nadobúdateľmi sa stali Ruhrgas Aktiengesellschaft, ktorý zaplatí 1 350 mil. USD a G.D.F. International zaplatí 1 350 mil. USD;

-	vydanie rozhodnutia vlády SR o priamom predaji 49 %-nej účasti Fondu národného majetku SR Západoslovenská energetika a.s. spoločnosti E.ON, Energie, BRD za kúpnu cenu 350 mil. EUR;

-	vydanie rozhodnutia vlády SR o priamom predaji 49 %-nej účasti Fondu národného majetku SR Stredoslovenská energetika a.s. spoločnosti E.D.F. International, France za kúpnu cenu 158 mil. EUR;

-	vydanie rozhodnutia vlády SR o priamom predaji 49 %-nej účasti Fondu národného majetku SR Východoslovenská energetika a.s. spoločnosti RWE Plus AG, BRD zakúnu cenu 130 mil. EUR;

-	rozhodnutie vlády SR o priamom predaji 49 % podielu majetkovej účasti štátu na podnikaní spoločnosti TRANSPETROL, a.s. Bratislava.
YUKOS Finance B.V., Nederlanden za kúpnu cenu 74 mil. USD

Za rezort hospodárstva prebiehal na MSPNM SR taktiež proces výberu nadobúdateľov a vydanie rozhodnutí vládou SR nasledovných príspevkových organizácií:

-	Štátny drevársky výskumný ústav, Bratislava – časť Výskumná stanica Pezinok
-	Štátny drevársky výskumný ústav, Bratislava – časť Slovenský drevársky výskumný ústav, Dúbravská cesta 4, Bratislava
-	VÚZ – Výskumný ústav zváračský, Bratislava
Rezort dopravy

V rezorte dopravy boli v sledovanom období vydané 4 rozhodnutia o privatizácii podnikov Slovenskej autobusovej dopravy so spôsobom privatizácie založenie a.s. a 1 rozhodnutie o bezodplatnom prevode. MSPNM SR v sledovanom období prijalo opatrenia pre prípravu 
a realizáciu výberových konaní nadobúdateľov 49%-ného podielu akcií spoločností SAD, založených FNM SR. Celkom bolo vydaných 14 rozhodnutí o priamom predaji privatizovaného podielu akcií vybraným nadobúdateľom  a 1 rozhodnutie o predaji časti majetku. Všetky tieto rozhodnutia boli odstúpené na realizáciu na Fond národného majetku SR. Proces prebiehal v súlade so schválenou koncepciou transformácie a privatizácie podnikov SAD. Ďalej bol zrealizovaný výber nadobúdateľa dvoch výstupných jednotiek Ústavu cestnej dopravy Bratislava a to výstup č. 1 Nitra a výstup, časť – Ústav cestnej dopravy, Miletičova 1, Bratislava. 

Rezort výstavby a regionálneho rozvoja
	
V rezorte ministerstva výstavby a regionálneho rozvoja sa v tomto období zrealizoval priamy predaj štátnej príspevkovej organizácie Ústav vzdelávania a služieb, Bratislava a výstupnej jednotky štátneho podniku Stavivá, š.p. Košice, časť Michalovce, Priemyselná ul. č. 2 – Sklad č. 04.

Úrad pre normalizáciu, meteorológiu a skušobníctvo SR

V uplynulom období  bolo vydané rozhodnutie o priamom predaji štátneho podniku  Skúšobný ústav dopravnej a stavebnej techniky, Žilina, š.p., ul. Republiky 13, Žilina. 

	V roku 2002 vláda SR schválila aj ďalšie materiály predložené na rokovanie vlády Ministerstvom pre správu a privatizáciu národného majetku SR. Ide o nasledovné materiály:

Na povolenie výnimky podľa § 45 ods. 5 zákona č. 92/1991 Zb. v znení neskorších predpisov boli na základe žiadosti rezortov schválené tieto návrhy:

•	návrh na povolenie výnimky pre SLOVENSKÝ VODOHOSPODÁRSKY PODNIK,  štátny podnik so sídlom v Banskej Štiavnici na odplatný prevod  majetku štátu – Čistička odpadových vôd, Ružomberok, k.ú. Hrboltová spoločnosti Severoslovenské celulózky a papierne, a.s. Ružomberok za kúpnu cenu 155 420 890,- Sk.

MSPNM SR podľa § 28 ods. 5 až 8 zákona č. 91/1992 Zb. v znení neskorších predpisov, na základe žiadostí FNM SR vypracovalo a predložilo na schválenie vláde SR návrhy na zmenu, resp. zrušenie rozhodnutí o privatizácii podnikov,  ktoré nebolo možné zrealizovať na základe rozhodnutí.o privatizácii. Ide o nasledovné materiály:
 
•	návrh na zrušenie rozhodnutia Prezídia FNM SR o privatizácii časti podniku Štátny majetok Lipany, š.p. so sídlom Lipany, časť Dačov a Rožkovany. Z dôvodu neplnenia zmluvných podmienok FNM SR od kúpnej zmluvy odstúpil. Majetok, ktorý prešiel na FNM SR po odstúpení predá záujemcovi, ktorého vyberie na základe výberového konania.
•	návrh na zmenu uznesenia vlády SR č. 361/92 privatizačných projektov štátnych podnikov VAB Bánovce nad Bebravou a Závod SNP, Žiar nad Hronom v časti rozdelenia akcií a na zrušenie rozhodnutia Prezídia FNM č. 908/1998 z dôvodu odstúpenia od zmluvy za neplnenie zmluvných podmienok,
•	návrh na zrušenie rozhodnutia MSPNM SR o schválení privatizačného projektu štátneho podniku TEXIKOM, Ružomberok – časť STROJÁREŇ z dôvodu odstúpenia od zmluvy za neplnenie zmluvných podmienok,
•	návrh na zrušenie rozhodnutia Prezídia FNM SR č. 593/1996 o privatizácii časti podniku Štátny majetok Partizánske, š.p. Partizánske z dôvodu odstúpenia od zmluvy za neplnenie zmluvných podmienok,
•	návrh na zrušenie rozhodnutia Prezídia FNM č. 542/1996  o privatizácii podniku Nákladná automobilová doprava, štátny podnik, Bánovce nad Bebravou z dôvodu odstúpenia od zmluvy za neplnenie zmluvných podmienok,
•	návrh na zrušenie uznesenia vlády SR č. 52/1993 o schválení privatizačného projektu podniku ZŤS Moldava, š.p., Moldava nad Bodvou z dôvodu odstúpenia od zmluvy za neplnenie zmluvných podmienok,
•	návrh na zrušenie rozhodnutia Prezídia FNM SR č. 425/96 o privatizácii časti podniku STAVOVÝROBA Nitra, štátni podnik, Nitra, stredisko Galanta z dôvodu odstúpenia od zmluvy za neplnenie zmluvných podmienok,
•	návrh na zmenu rozhodnutia MSPNM SR č. 107/1994 o privatizácii podniku Nákladná automobilová doprava, štátny podnik, Trnava v časti rozdelenia akcií z dôvodu, že zo 46  %-ného podielu akcií spoločnosti Trnavská NAD, a.s., Trnava určených podľa rozhodnutia  na  ponuku do kupónovej privatizácie.zostalo  v portfóliu FNM SR     29,99 % -ný podiel akcií. FNM SR predmetný podiel akcií predá priamym predajom záujemcovi, ktorého vyberie na základe výberového konania,
•	 návrh na zrušenie rozhodnutia Prezídia FNM SR č. 582/1996 o privatizáfii priamym predajom majetku podniku DYHÁREŇ, štátny podnik Bánovce nad Bebravou z dôvodu odstúpenia od zmluvy za neplnenie zmluvných podmienok,
•	návrh na zrušenie rozhodnutia Prezídia FNM SR č. 321/1995 o privatizácii priamym predajom časti podniku VINO Nitra, štátny podnik Lužianky, prevádzka Hurbanovo z dôvodu odstúpenia od zmluvy za neplnenie zmluvných podmienok,
•	návrh na zrušenie rozhodnutia Prezídia FNM SR č. 787/1996 o privatizácii časti podniku FREVONA, štátny podnik, Banská Bystrica, časť Odbytové stredisko drevárskych výrobkov 19, Nitra z dôvodu odstúpenia od zmluvy za neplnenie zmluvných podmienok,
•	návrh na zrušenie rozhodnutia Prezídia FNM SR č. 70/1995 o privatizácii priamym predajom časti majetku podniku Pozemné stavby – Majer, štátny podnik, Banská Bystrica z dôvodu odstúpenia od zmluvy za neplnenie zmluvných podmienok,
•	návrh na zmenu rozhodnutia vlády SR vydaného uznesením č. 508/1998 o privatizácii podniku KYSUCKÉ DREVˇARSKE ZÁVODY, štátny podnik, Krásno nad Kysucou na základe rozhodnutia Krajského súdu v Banskej Bystrici z 20.12.2000,
•	návrh na zmenu rozhodnutia MSPNM SR č. 429/1996 o privatizácii podniku Slovenské liečebné kúpele, štátny podnik, Bardejovké Kúpele z dôvodu prechodu práv a záväzkov zrušeného štátneho podniku na spoločnosť BARDEJOVSKÉ KÚPELE, a.s. Bardejovské Kúpele,
•	návrh na zrušenie rozhodnutia MSPNM SR č. 467/1996 o privatizácii podniku AGROANIM, štátny podnik, Prešov  v časti A. predaj časti majetku podniku vo verejnej obchodnej súťaži z dôvodu, že FNM SR odstúpil od zmluvy uzavretej s víťazom súťaže za neplnenie zmluvných podmienok,
•	návrh na zrušenie rozhodnutia MSPNM SR č. 519/1996 o privatizácii podniku Semenársky štátny majetok, štátny podnik, Lučenec v znení rozhodnutia 613/1998 v časti B – predaj časti podniku verejnou obchodnou súťažou. FNM SR za neplnenie zmluvných podmienok od zmluvy uzavretej s víťazom súťaže odstúpil,
•	návrh na zmenu schvaľovacieho protokolu privatizačného projektu štátneho podniku Železničný inženiering, Bratislava vydaného Federálnym ministerstvom financií dňa 23.3.1992 o založení spoločnosti ŽELING, a.s. Bratislava.. Podľa schvaľovacieho protokolu FNM SR v roku 1993 previedol 794 ks akcií (3%) na RIF a.s. Bratislava. Nakoľko išlo o akciovú spoločnosť založenú Federálnym fondom národného majetku, RIF s týmito akciami nemohol nakladať až do majetkového vysporiadania medzi SR a ČR. Z uvedeného dôvodu boli akcie vrátené do portfólia FNM SR. FNM SR predá predmetné akcie na burze cenných papierov,

Pri zrušení rozhodnutí na základe odstúpenia od zmluvy, FNM SR predá majetok priamym predajom záujemcovi, ktorého vyberie na základe výberového konania.

2.2.	Transformácia  majetku  štátu  v  správe  MSPNM  SR  podľa  §  47c  zákona 
       č 92/1991Zb. v znení neskorších predpisov.

	Ministerstvo pre správu a privatizáciu národného majetku SR sa vo svojej činnosti  venovalo skvalitneniu postupov pri realizácii nakladania s majetkom štátu v súlade s ustanoveniami § 47 c zákona č. 92/1991 Zb. v znení neskorších predpisov. 

	Na základe oznámenia od územných a regionálnych orgánov štátnej správy, samosprávnych orgánov, súdov a prokuratúr ako i právnických a fyzických osôb bolo  zaevidovaných ďalších 105 prípadov majetku spadajúceho pod režim paragrafu 47c vyššie cit. zákona. Po preverení príslušných dokladov a obhliadke nehnuteľností bolo vydaných 96 osvedčení o správe ministerstva k majetku štátu.

	   Ministerstvo pre správu a privatizáciu národného majetku SR na základe odporúčaní prijatých na rokovaniach Komisie pre transformáciu majetku v správe ministerstva v období od januára 2002 do 31.08.2002 realizovalo prevod majetku štátu na iné osoby  v súlade s ustanoveniami vyhlášky č. 364/2000 Z.z. nasledovne:
	 
-	bolo uzatvorených 126 kúpnych zmlúv o prevode majetku štátu na fyzické a právnické osoby a to: odpredaj pozemkov vlastníkovi stavby stojacej na MSPNM SR spravovanom pozemku, spoluvlastníkovi pozemku, vlastníkovi susedného pozemku, a pod. a odpredaj budov vlastníkovi pozemku alebo spoluvlastníkovi budovy za kúpnu cenu v celkovej hodnote 14 970 tis. Sk.
-	bolo uzatvorených 8 zmlúv o bezodplatnom prevode správy majetku štátu na inú štátnu organizáciu: Štátna opera v Banskej Bystrici, Okresný úrad v Bánovciach nad Bebravou a Košice IV, Slovenský pozemkový fond, Slovenský vodohospodársky podnik, š.p. – OZ Košice, Ústav na výkon trestu odňatia slobody v Leopoldove,  Lesy SR š.p. Bratislava a Železnice SR.
-	v prípadoch preukázaného vlastníctva novým vlastníkom v rámci privatizácie bola uzatvorená  dohoda o urovnaní, na základe ktorej majetok v správe ministerstva podľa § 585 a nasl. Občianskeho zákonníka bol bezodplatne vrátený príslušnému nadobúdateľovi – išlo o majetok, ktorý bol riešený cez privatizačný projekt a nebol zapísaný v katastri nehnuteľností.
-	v 5 prípadoch bol bezodplatne delimitačnými protokolmi majetok štátu odovzdaný do majetku obcí. Touto činnosťou ministerstvo zosúlaďuje majetkoprávne vzťahy k nehnuteľnostiam s platnou legislatívou v oblasti upravenej § 47 c zákona č. 92/1991 Zb., čím  nahrádza realizáciu  prevodov  vlastníctva,  ktoré  mali vykonať  ešte  štátne  podniky, ktoré  sú  už zrušené a vymazané z obchodného registra. Prevody vlastníctva majetku štátu na  obce zo  štátnych   podnikov  mali   byť  vykonávané  priebežne  ako  boli   upravované zákonné  ustanovenia o vlastníctve majetku obce, čo  sa  týka prevodu vlastníctva k nehnuteľnostiam, na  ktorých  sú  umiestnené  komunikácie 3. a 4. triedy podľa § 3d ods. 2 zákona č. 135/1961 Zb. o pozemných komunikáciách (cestný zákon) v znení neskorších predpisov a  prevody  v  súlade s ustanoveniami  zákona  č. 138/1991 Zb. o majetku obcí v znení neskorších predpisov.

Na základe odporúčania transformačnej komisie bol schválený predaj ďalšieho majetku v hodnote 12 580 tis. Sk, ktorého predaj je v štádiu prípravy návrhov kúpnych zmlúv. Na transformáciu je pripravený ďalší nehnuteľný majetok, ktorý je znaleckými posudkami ocenený v hodnote 46 480 tis. Sk.

Podľa § 47c zákona č. 92/1991 Zb. v znení neskorších predpisov výnos z prevodu majetku štátu na iné osoby je príjmom osobitného účtu ministerstva. Na účely prevodu tohto majetku je zriadený osobitný účet, ktorý je vedený v Slovenskej sporiteľni, a.s.

Príjmom osobitného účtu boli:
a/   kúpna cena získaná predajom majetku, ktorý bol v správe ministerstva
b/   refundácia  vynaložených  výdavkov spojených  s predajom majetku  zo strany upujúceho, napr. za znalecký posudok, geometrický plán, geodetické práce a pod.)
c/    úroky z vkladov 

	Prostriedky z osobitného účtu boli použité na úhradu nákladov spojených s prevodom majetku na iné osoby za: vypracovanie znaleckých posudkov, vypracovanie geometrických plánov, geodetické práce, uverejnenie inzercie, stráženie a ochranu majetku, bežnú údržbu majetku, poplatky banke za vedenie účtu a iné výdavky spojené s prevodom majetku.

	 K 31. augustu 2002  stav  finančných  prostriedkov na  osobitnom  účte  ministerstva bol     77 142 tis. Sk.